RIP “เจ๊ยุ” นักข่าวอาวุโสทำเนียบฯ
RIP “เจ๊ยุ” นางยุวดี ธัญญสิริ อดีตนักข่าวอาวุโสทำเนียบรัฐบาล เสียชีวิตด้วยอายุ 71 ปี ณ รพ.พระมงกุฎเกล้า เมื่อเวลา 3.30 น. หลังเข้ารับการรักษาด้วยอาการป่วยฉับพลันช็อคหมดสติ
10 มี.ค. 2560

ผู้สื่อข่าวรายงานว่า วันนี้ (10 มี.ค.) “นางยุวดี ธัญญสิริ” หรือ เจ๊ยุ อดีตผู้สื่อข่าวอาวุโสประจำทำเนียบรัฐบาล ของหนังสือพิมพ์บางกอกโพสต์ ได้ถึงแก่กรรมอย่างสงบ ที่ โรงพยาบาลพระมงกุฎเกล้า เมื่อเวลา 3.30 น. รวมอายุได้ 71 ปี ทั้งนี้กำลังประสานไปยังวัดโสมนัสราชวรวิหาร โดยคาดว่าจะมีพิธีรดน้ำศพ ในวันที่ 11 มี.ค. นี้
โดยก่อนหน้านี้ นางยุวดี ธัญญสิริ เข้ารับการรักษาตัวด้วยอาการป่วยฉับพลันช็อคหมดสติในขั้นวิกฤต ต้องรักษาตัวที่ห้องผู้ป่วยวิกฤต (ICU) ซึ่งมีบรรดาผู้สื่อข่าว นักการเมือง อาทิ น.ส.ยิ่งลักษณ์ ชินวัตร และ นายอภิสิทธิ์ เวชชาชีวะ อดีตนายกรัฐมนตรี ต่างแสดงความเป็นห่วงเดินทางเข้าเยี่ยมและสอบถามอาการอย่างใกล้ชิด โดยมี พล.อ.สิริชัย ธัญญสิริ อดีตปลัดกระทรวงกลาโหม ในฐานะสามีดูแลอย่างใกล้ชิด
อนึ่งนางยุวดี ธัญญสิริ ก้าวขึ้นสู่อาชีพผู้สื่อข่าวตั้งแต่ปี 2511 และประจำการที่ทำเนียบรัฐบาล ในสมัยจอมพลถนอม กิตติขจร เป็นนายกรัฐมนตรี เมื่อปี 2512 ผ่านประสบการณ์ทำข่าวมาแล้ว 20 รัฐบาล มานานกว่า 40 ปี
แต่ในปี 2559 สมัยรัฐบาล พล.อ.ประยุทธ์ จันทร์โอชา ทำเนียบรัฐบาลออกมาตรการรักษาความปลอดภัย โดยห้ามผู้สื่อข่าวที่ไม่มีบัตรประจำตัว และไม่มีต้นสังกัดให้การรับรองเข้าทำข่าวในทำเนียบฯ จึงทำให้ นางยุวดี ไม่สามารถเข้าทำข่าวได้ เนื่องจากเกษียณอายุงานและหนังสือพิมพ์บางกอกโพสต์ซึ่งเป็นต้นสังกัด ได้ว่าจ้างเป็นฟรีแลนซ์เท่านั้น เธอต้องใช้สำนักงานสมาคมนักข่าวนักหนังสือพิมพ์แห่งประเทศไทย เป็นที่ทำงานก่อนจะมีข่าวว่า นางยุวดี เกิดอาการป่วยจนถึงขั้นวิกฤติ